CELEX: 32007R0610
Language: lv
Date: 2007-06-01 00:00:00
Title: Komisijas Regula (EK) Nr. 610/2007 ( 2007. gada 1. jūnijs ), ar kuru groza Regulu (EK) Nr. 1725/2003, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002, attiecībā uz Starptautisko finanšu pārskatu interpretācijas komitejas (SFPIK) 10. interpretāciju (Dokuments attiecas uz EEZ)

2.6.2007   
            
            
               LV
            
            
               Eiropas Savienības Oficiālais Vēstnesis
            
            
               L 141/46
            
         
      KOMISIJAS REGULA (EK) Nr. 610/2007
   (2007. gada 1. jūnijs),
   ar kuru groza Regulu (EK) Nr. 1725/2003, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002, attiecībā uz Starptautisko finanšu pārskatu interpretācijas komitejas (SFPIK) 10. interpretāciju
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu (1), un jo īpaši tās 3. panta 1. punktu,
   tā kā:
   
               (1)
            
            
               Ar Komisijas Regulu (EK) Nr. 1725/2003 (2) tika pieņemti noteikti starptautiski standarti un to interpretācijas, kas joprojām bija spēkā 2002. gada 14. septembrī.
            
         
               (2)
            
            
               Starptautisko finanšu pārskatu interpretācijas komiteja (SFPIK) 2006. gada 20. jūlijā publicēja SFPIK 10. interpretāciju Starpposma finanšu pārskati un vērtības mazināšanās, turpmāk tekstā – “SFPIK 10. interpretācija”. SFPIK 10. interpretācija paskaidro, ka vērtības mazināšanās tai uzņēmuma nemateriālai vērtībai un noteiktiem finanšu aktīviem (“pārdošanai pieejamie” pašu kapitāla ieguldījumi un nekotēti pašu kapitāla instrumenti, kas novērtēti izmaksās), ko uzrāda starpposma finanšu pārskatā, nav jāreversē nākamajā starpposma vai gada finanšu pārskatā. Interpretācija bija nepieciešama, jo rodas acīmredzams konflikts starp 34. Starptautiskā grāmatvedības standarta (SGS) Starpposma finanšu pārskati prasībām un tām prasībām, kas iekļautas 36. SGS Aktīvu vērtības mazināšanās un 39. SGS Finanšu instrumenti: atzīšana un novērtēšana vērtības mazināšanās noteikumos, kas attiecas uz noteiktiem finanšu aktīviem.
            
         
               (3)
            
            
               Apspriešanās ar Eiropas Finanšu pārskatu padomdevējas grupas (EFRAG) tehnisko ekspertu grupu (TEG) apstiprina, ka SFPIK 10. interpretācija atbilst Regulas (EK) Nr. 1606/2002 3. panta 2. punktā izklāstītajiem pieņemšanas tehniskajiem kritērijiem.
            
         
               (4)
            
            
               Tādēļ attiecīgi jāgroza Regula (EK) Nr. 1725/2003.
            
         
               (5)
            
            
               Šajā regulā paredzētie pasākumi ir saskaņā ar Grāmatvedību regulējošās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1725/2003 pielikumā iekļauj Starptautisko finanšu pārskatu interpretācijas komitejas (SFPIK) 10. interpretāciju Starpposma finanšu pārskati un vērtības mazināšanās, kā izklāstīts šīs regulas pielikumā.
   2. pants
   Katrs uzņēmums piemēro SFPIK 10. interpretāciju, kā izklāstīts šīs regulas pielikumā, vēlākais no sava 2007. finanšu gada sākuma; tas neattiecas uz uzņēmumiem, kuru finanšu gads sākas novembrī vai decembrī – tie piemēro SFPIK 10. interpretāciju vēlākais no sava 2006. finanšu gada sākuma.
   3. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2007. gada 1. jūnijā
      
         
            Komisijas vārdā —
         
            Komisijas loceklis
         
         Charlie McCREEVY
         
      
   
   
      (1)  OV L 243, 11.9.2002., 1. lpp.
   
      (2)  OV L 261, 13.10.2003., 1. lpp. Regulā jaunākie grozījumi izdarīti ar Regulu (EK) Nr. 1329/2006 (OV L 247, 9.9.2006., 3. lpp.).
   
      PIELIKUMS
      STARPTAUTISKIE FINANŠU PĀRSKATU STANDARTI
      
                  “SFPIK 10. interpretācija
               
               
                  SFPIK 10. interpretācija Starpposma finanšu pārskati un vērtības mazināšanās”
               
            
         “Pavairošana atļauta Eiropas ekonomikas zonā. Visas esošās tiesības saglabātas ārpus EEZ, izņemot tiesības pavairot personīgai lietošanai vai cita godīga darījuma nolūkā. Papildu informāciju var saņemt no Starptautisko grāmatvedības standartu padomes šādā tīmekļa vietnē: www.iasb.org”
      
      SFPIK 10. INTERPRETĀCIJA
      Starpperioda finanšu pārskati un vērtības samazināšanās
      Atsauces
      
                  —
               
               
                  SGS 34 Starpperioda finanšu pārskati
                  
               
            
                  —
               
               
                  SGS 36 Aktīvu vērtības samazināšanās
                  
               
            
                  —
               
               
                  SGS 39 Finanšu instrumenti: atzīšana un novērtēšana
                  
               
            Vispārēja informācija
      
                  1.
               
               
                  Katrā pārskata iesniegšanas datumā uzņēmumi aprēķina vērtības samazinājumu attiecībā uz nemateriālajām vērtībām, lai novērtētu ieguldījumus pašu kapitāla instrumentos un finanšu aktīvos, kas katrā bilances datumā uzskaitīti pēc vērtības samazināšanās, un, ja vajadzīgs, atzītu zaudējumus no vērtības samazināšanās konkrētajā datumā saskaņā ar SGS 36 un SGS 39. Tomēr turpmākos pārskata vai bilances datumos apstākļi var būt mainījušies tā, ka zaudējumi no vērtības samazināšanās ir sarukuši vai to nav vispār, ja vērtības samazināšanās novērtējums būtu veikts tikai attiecīgajā datumā. Interpretācija izskaidro, vai šādi zaudējumi no vērtības samazināšanās ir jāreversē.
               
            
                  2.
               
               
                  Interpretācija attiecas uz SGS 34 prasību mijiedarbību ar SGS 36 minēto vērtības samazināšanās rezultātā radušos zaudējumu atzīšanu attiecībā uz nemateriālām vērtībām un dažiem finanšu aktīviem, kas minēti SGS 39, kā arī šīs mijiedarbības ietekmi uz turpmākiem starpperioda un gada finanšu pārskatiem.
               
            Jautājums
      
                  3.
               
               
                  SGS 34 28. pantā noteikts, ka uzņēmumam savos starpperioda finanšu pārskatos jāpiemēro tās pašas grāmatvedības politikas, kas lietotas gada finanšu pārskatos. Šajā pantā arī minēts, ka “uzņēmuma pārskatu sniegšanas biežums (reizi gadā, pusgadā vai ceturksnī) nedrīkst ietekmēt tā gada rezultātu. Šā mērķa sasniegšanai novērtēšana starpperioda pārskatu sagatavošanas nolūkā jāveic, pamatojoties uz datiem no gada sākuma līdz konkrētajam datumam”.
               
            
                  4.
               
               
                  SGS 36 124. pantā noteikts, ka “nemateriālajai vērtībai atzītos zaudējumus no vērtības samazināšanās turpmākajos periodos nedrīkst reversēt”.
               
            
                  5.
               
               
                  SGS 39 69. pantā noteikts, ka “tāda ieguldījuma pašu kapitāla instrumentos peļņā vai zaudējumos atzītie zaudējumi no vērtības samazināšanās, kurš tiek klasificēts kā paredzēts pārdošanai, nevar tikt reversēti caur peļņu vai zaudējumiem”.
               
            
                  6.
               
               
                  SGS 39 66. pantā paredzēts, ka aprēķinātie zaudējumi no vērtības samazināšanās (piemēram, nekotēta kapitāla instrumenta vērtības samazināšanas, kas netiek bilancē uzskaitīts pēc patiesās vērtības, jo tā patiesā vērtība nav ticami nosakāma) netiek reversēti.
               
            
                  7.
               
               
                  Interpretācijā aplūkots šāds jautājums:
                  Vai uzņēmumam jāreversē starpperiodā atzītie zaudējumi no vērtības samazināšanās, kas aprēķināti attiecībā uz nemateriālajām vērtībām un investīcijām pašu kapitāla instrumentos, ja, aprēķinot zaudējumus no vērtības samazināšanās tikai nākamajā bilances datumā, nebūtu atzītu zaudējumu vai tie būtu mazāki?
               
            Konsenss
      
                  8.
               
               
                  Uzņēmums nereversē iepriekšējā starpperiodā atzītos zaudējumus no vērtības samazināšanās, kas aprēķināti attiecībā uz nemateriālajām vērtībām vai investīcijām pašu kapitāla instrumentos vai finanšu aktīvos.
               
            
                  9.
               
               
                  Uzņēmums pēc analoģijas neattiecina šo konsensu uz citām iespējamām pretrunām starp SGS 34 un citiem standartiem.
               
            Spēkā stāšanās datums un pāreja
      
                  10.
               
               
                  Uzņēmums piemēro šo interpretāciju gada periodiem, kuri sākas 2006. gada 1. novembrī vai pēc šā datuma. Ieteicama agrāka piemērošana. Ja uzņēmums piemēro interpretāciju periodam, kas sākas pirms 2006. gada 1. novembra, tas paziņo šo faktu. Uzņēmums piemēro šo interpretāciju attiecībā uz visām turpmākajām nemateriālajām vērtībām, sākot no dienas, kad tas sāk piemērot SGS 36; interpretācija attiecas uz visām investīcijām pašu kapitāla instrumentos vai finanšu aktīvos, ko turpmāk aprēķina, sākot no dienas, kad uzsāk piemērot SGS 39 vērtēšanas kritērijus.